Սերգեյ Կրավցով

Սերգեյ Կրավցով (, ), ռուս պետական և քաղաքական գործիչ։ Ռուսաստանի Դաշնության լուսավորության նախարարը 2020 թվականի հունվարի 21-ից։

Մանկավարժական գիտությունների դոկտոր (2007), դոցենտ։ Ռուսաստանի Դաշնության իսկական պետական խորհրդական (2013)։ Կրթության և գիտության ոլորտում վերահսկողության դաշնային ծառայության ղեկավար 2013 թվականի օգոստոսի 8-ից մինչև 2020 թվականի հունվարի 21-ը։

Կենսագրություն 
Ծնվել է 1974 թվականի մարտի 17-ին Մոսկվայում։

1996 թվականին գերազանցությամբ ավարտել է Մոսկվայի պետական բաց մանկավարժական համալսարանը (2006 թվականից՝ Մ. Ա. Շոլոխովի անվան Մոսկվայի պետական հումանիտար համալսարանը, 2015 թվականին միացել է Մոսկվայի պետական մանկավարժական համալսարանին)՝ «մաթեմատիկայի և ինֆորմատիկայի ուսուցչի» մասնագիտությամբ։ 1994-1996 թվականներին եղել է Մոսկվայի №176  դպրոցում մաթեմատիկայի ուսուցիչ։

1997-2002 թվականներին աշխատել է Ռուսաստանի կրթության ակադեմիայի կրթության կառավարման ինստիտուտում, զբաղեցրել է կրտսեր գիտաշխատողի, գիտաշխատողի, ավագ գիտաշխատողի, լաբորատորիայի վարիչի պաշտոնները։ 1999 թվականներին պաշտպանել է թեկնածուական թեզ։ 2000 թվականին ավարտել է Ռուսաստանի ԱԳՆ Մոսկվայի Միջազգային հարաբերությունների պետական ինստիտուտը «պետական և մունիցիպալ կառավարում օտար լեզվի իմացությամբ» մասնագիտությամբ։

2002 թվականին սկսել է աշխատել Ռուսաստանի Դաշնության կրթության նախարարությունում։ 2004 թվականից մինչև 2008 թվականը եղել է կրթության և գիտության ոլորտում վերահսկողության դաշնային ծառայության ղեկավարի օգնականը։

2008 թվականին նշանակվել է «թեստավորման կենտրոն» դաշնային պետական հիմնարկի տնօրենի պաշտոնում, որն իրականացրել է միասնական քննությունների անցկացման ընթացակարգի մշակումը։ 2009 թվականին ղեկավարել է Ռուսաստանի կրթության ակադեմիայի Կրթության կառավարման ինստիտուտը։

2011 թվականի ապրիլին նշանակվել է ՌԴ կրթության և գիտության նախարարության տարածաշրջանային զարգացման դեպարտամենտի տնօրենի պաշտոնում, ինչպես նաև 2011 թվականին կատարել է «կրթության աշխատողների որակավորման բարձրացման և մասնագիտական վերապատրաստման ակադեմիա» դաշնային պետական հիմնարկի ռեկտորի պարտականությունները։

2020 թվականի հունվարի 21-ից գլխավորում Է Ռուսաստանի Դաշնության լուսավորության նախարարությունը։

Ընտանիք 
Հայրը ինժեներ է, աշխատել է «Էներգիա - Բուրան» տիեզերանավի նախագծի վրա։ Մայր դասախոս է, «Ինֆորմատիկան դպրոցում» ամսագրի գլխավոր խմբագիրն է։

Ամուսնացած է, ունի դուստր։

Պարգևներ 
Արժանացել է մի շարք մրցանակների, այդ թվում՝

 Ռուսաստանի Դաշնության կառավարության երախտագիտություն (2016 թվականի ապրիլի 6), Հայրենական կրթության որակի գնահատման համակարգի զարգացման գործում ունեցած նշանակալի ավանդի, պետական միասնական օբյեկտիվ քննության անցկացման մեխանիզմների կատարելագործման համար։
 «Ռուսաստանի Դաշնության բարձրագույն մասնագիտական կրթության պատվավոր աշխատող» կոչում։
 Ռուսաստանի Դաշնության կրթության և գիտության նախարարության պատվոգիր։

Ծանոթագրություններ 

Մանկավարժական գիտությունների դոկտորներ
Ռուս մանկավարժներ
Ռուս քաղաքական գործիչներ
Մոսկվայի միջազգային հարաբերությունների պետական ինստիտուտի շրջանավարտներ
Ռուս պետական գործիչներ